CELEX: 52020PC0729
Language: lv
Date: 2020-11-10
Title: Priekšlikums PADOMES LĒMUMS par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē attiecībā uz tāda lēmuma pieņemšanu, ar kuru dažus pārtikas produktu iepirkumus atbrīvo no eksporta aizliegumu vai ierobežojumu piemērošanas

EIROPAS KOMISIJA
            Briselē, 10.11.2020
            COM(2020) 729 final
            2020/0325(NLE)
            Priekšlikums
            PADOMES LĒMUMS
            par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē attiecībā uz tāda lēmuma pieņemšanu, ar kuru dažus pārtikas produktu iepirkumus atbrīvo no eksporta aizliegumu vai ierobežojumu piemērošanas
            
               
         
         
            
               PASKAIDROJUMA RAKSTS
            
            
               1.Priekšlikuma priekšmets
            
            
               Šis priekšlikums attiecas uz lēmumu, ar ko nosaka nostāju, kura Savienības vārdā jāieņem Pasaules Tirdzniecības organizācijas (PTO) Vispārējā padomē par priekšlikumu, kura mērķis ir Pasaules Pārtikas programmā nekomerciāliem humanitāriem nolūkiem veiktos pārtikas produktu iepirkumus atbrīvot no eksporta aizliegumu vai ierobežojumu piemērošanas.
            
            
               2.Priekšlikuma konteksts
            
            
               2.1.Marakešas līgums par Pasaules Tirdzniecības organizācijas izveidošanu 
            
            
               Ierosinātā Padomes lēmuma mērķis ir pilnvarot Eiropas Komisiju Savienības vārdā atbalstīt Pasaules Tirdzniecības organizācijas (PTO) Vispārējā padomē pieņemamo lēmumu. Pasaules Tirdzniecības organizācija tika izveidota ar Marakešas līgumu (“PTO līgums”), kas stājās spēkā 1995. gada 1. janvārī
            
            
               Eiropas Savienība ir šā līguma Puse. 
            
            
               2.2.Ministru konference un Pasaules Tirdzniecības organizācijas Vispārējā padome
            
            
               Saskaņā ar PTO līguma IV panta 1. punktu Ministru konference ir pilnvarota pieņemt lēmumus par visiem jautājumiem, kurus aptver kāds no daudzpusējiem tirdzniecības nolīgumiem.
            
            
               Tomēr saskaņā ar PTO līguma IV panta 2. punktu Ministru konferences sanāksmju starplaikā tās funkcijas pilda Vispārējā padome.
            
            
               Saskaņā ar PTO līguma IX panta 1. punktu PTO struktūras cenšas lēmumus pieņemt konsensa ceļā.
            
            
               2.3.Paredzētais Pasaules Tirdzniecības organizācijas Vispārējās padomes akts
            
            
               GATT 1994 XI panta 2. punkta a) apakšpunkts ļauj PTO dalībvalstīm attiecībā uz lauksaimniecības produktiem, arī humanitāriem mērķiem paredzētu pārtiku, piemērot eksporta aizliegumus un ierobežojumus, ar nosacījumu, ka tiek ievērotas PTO Lauksaimniecības nolīguma 12. pantā noteiktās disciplīnas. 
            
            
               Covid-19 pandēmijas apstākļos dažas PTO dalībvalstis ir atgriezušās pie eksporta ierobežojumu vai aizlieguma piemērošanas lauksaimniecības produktiem.
            
            
               PTO Vispārējo padomi tās 2020. gada decembra sanāksmē vai vēlākā sanāksmē 2021. gadā var lūgt pieņemt lēmumu, kura mērķis ir Pasaules Pārtikas programmā nekomerciāliem humanitāriem nolūkiem iepirktos pārtikas produktus atbrīvot no eksporta aizliegumu vai ierobežojumu piemērošanas. 
            
            
               Priekšlikums ir iesniegts, ņemot vērā Pasaules Pārtikas programmas sniegto būtisko humanitāro atbalstu, kas kļuvis vēl jo aktuālāks, ņemot vērā Covid-19 pandēmiju un citas krīzes. 
            
            
               Lēmumus PTO pieņem konsensa ceļā. Tādēļ Padomei ir jāpieņem lēmums saskaņā ar LESD 218. panta 9. punktu, kas pilnvarotu ES pievienoties konsensam. 
            
            
               3.Savienības vārdā ieņemamā nostāja
            
            
               Šā priekšlikuma mērķis ir dot iespēju Eiropas Savienībai pievienoties konsensam par tāda lēmuma pieņemšanu, ar ko Pasaules Pārtikas programmā nekomerciāliem humanitāriem nolūkiem veikti pārtikas produktu iepirkumi tiktu atbrīvoti no eksporta aizliegumu vai ierobežojumu piemērošanas, un tas varētu notikt jau 2020. gada decembra PTO Vispārējās padomes sanāksmē vai vēlākā sanāksmē 2021. gadā.
            
         
         
            
               No Savienības viedokļa savlaicīgs Padomes lēmums pievienoties konsensam par šo jautājumu Vispārējā padomē ir būtisks, lai saglabātu ES nostāju PTO, jo īpaši ņemot vērā jautājuma neatliekamo humanitāro kontekstu Covid-19 pandēmijas apstākļos.
            
            
               4.Juridiskais pamats
            
            
               4.1.Procesuālais juridiskais pamats
            
            
               4.1.1.Principi
            
            
               Līguma par Eiropas Savienības darbību (LESD) 218. panta 9. punktā paredzēti lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.
            
            
               4.1.2.Piemērošana konkrētajā gadījumā
            
            
               PTO Ministru konference ir ar nolīgumu, proti, ar PTO līgumu, izveidota struktūra, kura saskaņā ar IV panta 1. punktu ir pilnvarota pieņemt lēmumus par visiem jautājumiem, kurus aptver jebkurš daudzpusējs tirdzniecības nolīgums, arī lēmumus ar juridiskām sekām.
            
            
               Saskaņā ar PTO līguma IV panta 2. punktu Ministru konferences sanāksmju starplaikā tās funkcijas pilda Vispārējā padome.
            
            
               Iepriekš minētie paredzētie akti ir akti ar juridiskām sekām, jo tie var skart Savienības tiesības un pienākumus. 
            
            
               Paredzētais akts nepapildina un negroza nolīgumā noteikto iestāžu sistēmu.
            
            
               Tāpēc ierosinātā lēmuma procesuālais juridiskais pamats ir LESD 218. panta 9. punkts.
            
            
               4.2.Materiālais juridiskais pamats
            
            
               4.2.1.Principi
            
            
               Lēmumam, ko pieņem saskaņā ar LESD 218. panta 9. punktu, materiālais juridiskais pamats galvenokārt ir atkarīgs no tā, kāds mērķis un saturs ir paredzētajam aktam, attiecībā uz kuru Savienības vārdā tiek ieņemta nostāja. Ja paredzētajam aktam ir divi mērķi vai divi komponenti un viens no tiem ir atzīstams par galveno, bet otram ir pakārtota nozīme, tad lēmums, ko pieņem saskaņā ar LESD 218. panta 9. punktu, jābalsta uz viena materiālā juridiskā pamata, proti, tā, ko prasa galvenais jeb dominējošais mērķis vai komponents.
            
            
               4.2.2.Piemērošana konkrētajā gadījumā
            
            
               Paredzētā akta galvenais mērķis un saturs attiecas uz kopējo tirdzniecības politiku.
            
            
               Tāpēc ierosinātā lēmuma materiālais juridiskais pamats ir LESD 207. pants.
            
            
               4.3.Secinājums
            
            
               Ierosinātā lēmuma juridiskajam pamatam vajadzētu būt LESD 207. panta 4. punkta pirmajai daļai saistībā ar 218. panta 9. punktu.
            
            
               5.Paredzētā akta publicēšana
            
         
         
            
               Tā kā PTO Vispārējās padomes akts papildinās PTO līgumu, no eksporta aizliegumu vai ierobežojumu piemērošanas jomas izslēdzot Pasaules Pārtikas programmā nekomerciāliem humanitāriem nolūkiem iepirktus pārtikas produktus, ir lietderīgi pēc pieņemšanas to publicēt Eiropas Savienības Oficiālajā Vēstnesī.
            
            
               2020/0325 (NLE)
            
            
               Priekšlikums
            
            
               PADOMES LĒMUMS
            
            
               par nostāju, kas Eiropas Savienības vārdā jāieņem Pasaules Tirdzniecības organizācijas Vispārējā padomē attiecībā uz tāda lēmuma pieņemšanu, ar kuru dažus pārtikas produktu iepirkumus atbrīvo no eksporta aizliegumu vai ierobežojumu piemērošanas
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)1994. gada 22. decembrī Savienība ar Padomes Lēmumu 94/800/EK
                  1
                noslēdza Marakešas līgumu par Pasaules Tirdzniecības organizācijas izveidošanu (“PTO līgums”), un tas stājās spēkā 1995. gada 1. janvārī.
            
            
               (2)Saskaņā ar PTO līguma IV panta 1. punktu Pasaules Tirdzniecības organizācijas (“PTO”) Ministru konference ir pilnvarota pieņemt lēmumus par visiem jautājumiem, kas skar jebkuru daudzpusējo tirdzniecības nolīgumu. 
            
            
               (3)Saskaņā ar PTO līguma IV panta 2. punktu Ministru konferences sanāksmju starplaikā Ministru konferences funkcijas veic PTO Vispārējā padome.
            
            
               (4)Saskaņā ar PTO līguma IX panta 1. punktu PTO struktūras lēmumus pēc iespējas pieņem konsensa ceļā.
            
            
               (5)PTO Vispārējo padomi tās 2020. gada decembra sanāksmē vai vēlākā sanāksmē 2021. gadā var lūgt izskatīt priekšlikumu, kura mērķis ir Pasaules Pārtikas programmā nekomerciāliem humanitāriem nolūkiem iepirktos pārtikas produktus atbrīvot no eksporta aizliegumu vai ierobežojumu piemērošanas.
            
            
               (6)Ir lietderīgi noteikt nostāju, kas Savienības vārdā ir jāieņem PTO Vispārējā padomē, jo pieņemamais lēmums būs Savienībai saistošs. 
            
            
               (7)GATT 1994 XI panta 2. punkta a) apakšpunkts ļauj PTO dalībvalstīm īpašos apstākļos piemērot eksporta aizliegumus vai ierobežojumus. PTO Lauksaimniecības nolīguma 12. pantā ir izklāstīti papildu nosacījumi, kas PTO dalībvalstīm šādos gadījumos ir jāievēro. Covid-19 pandēmijas laikā PTO dalībvalstis ir izmantojušas šādus pasākumus, un tas var ietekmēt arī pārtikas produktus, kuri iegādāti nekomerciāliem humanitāriem nolūkiem.
            
            
               (8)Ņemot vērā būtisko humanitāro atbalstu, ko sniedz Pasaules Pārtikas programma un kas Covid-19 pandēmijas laikā ir kļuvis vēl jo svarīgāks, Pasaules Pārtikas programmā humanitāriem nolūkiem veiktie pirkumi no eksporta aizliegumiem un ierobežojumiem būtu jāatbrīvo.
            
            
               (9)Saskaņā ar Līguma par Eiropas Savienību 17. panta 1. punktu Savienību PTO Vispārējā padomē pārstāv Komisija,
            
            
               IR PIEŅĒMUSI ŠO LĒMUMU.
            
            
               1. pants
            
         
         
            
               Nostāja, kas Savienības vārdā jāieņem Pasaules Tirdzniecības organizācijas Vispārējā padomē (“PTO Vispārējā padome”) 2020. gada decembra sanāksmē vai vēlākā sanāksmē 2021. gadā, ir šāda.  
            
            
               Ja starp PTO dalībvalstīm tiek panākts konsenss par Pasaules Pārtikas programmā nekomerciāliem humanitāriem nolūkiem iepirkto pārtikas produktu atbrīvošanu no eksporta aizliegumu vai ierobežojumu piemērošanas, Savienība pievienojas šādam konsensam. Savienības pārstāvji PTO Vispārējā padomē par nelielām izmaiņām minētajā nostājas projektā var vienoties bez Padomes papildu lēmuma.
            
            
               2. pants
            
            
               Šis lēmums ir adresēts Komisijai.
            
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        OV L 336, 23.12.1994., 1. lpp.